रोशनाबाद में अपने कार्यालय पर आयोजित बैठक में एसएसपी रिधिम अग्रवाल ने कहा कि निकाय चुनाव में उतरे प्रत्याशियों की पूर्व में चली आ रही रंजिश को लेकर जानकारी जुटा ली जाए ताकि किसी भी मामले को अनावश्यक चुनावी मुद्दा न बनाया जाए। असामाजिक तत्वों पर शिकंजा कसते हुए उन्हें मुचलका पाबंद किया जाए। एसएसपी ने कहा कि अधिक से अधिक लाइसेंसी असलहा जमा करा लें, यदि कोई असलहा जमा नहीं करता है तो उसके लाइसेंस के निरस्तीकरण की रिपोर्ट भेज दी जाए। एसएसपी ने कहा कि विशेष टीम बनाकर अवैध शराब की बिक्री बंद कराई जाए। शराब के ठेकेदारों को भी हिदायत दे दी जाए कि वह निर्धारित समय के बाद दुकान न खोलें। एसएसपी ने कहा कि आदर्श आचार संहिता का शत प्रतिशत पालन कराने के अलावा उल्लंघन होने पर मुकदमा दर्ज करने की कार्रवाई हो। सोशल मीडिया पर भी बेहद पैनी नजर रखने की आवश्यकता है।